Munisipaliteit spook om krag na Brakpan te herstelDie Ekurhuleni-munisipaliteit het Dinsdag gesê ingenieurs werk al om die uur om elektrisiteitstoevoer na Brakpan in die Oos-Rand te herstel nadat ŉ brand by die Van Eckpark-substasie uitgebreek het. Themba Gadebe, die munisipaliteit se woordvoerder, het gesê al die gebrande toerusting is vervang en ingenieurs het deurnag gewerk. Gadebe het teen 12:30 gesê sowat 80% van die werk is gedoen en dat hulle op skedule is om te poog dat elektrisiteitstoevoer teen 15:00 herstel is. Die dorp is sedert Maandagmiddag sonder elektrisiteit nadat die brand ontstaan het. “Ekurhuleni vra om verskoning vir enige ongerief en wil inwoners verseker dat ons alles in ons vermoë doen om kragtoevoer te herstel,” het Gadebe gesê. – SAPA